Nagy Ibolya (Szombathely, 1962. augusztus 19. –) magyar Déryné-díjas énekesnő, színésznő, operett primadonna, a Dankó Rádió alapító szerkesztő- műsorvezetője, melyben 7 évig szerkesztette és vezette a minden nap hallható operettműsort.

Életút

Nagy Ibolya énekesnő-színésznő-műsorvezető, Szombathelyen született és tanult 18 éves koráig.
9 évesen már szólót énekelt a Tanárképző Főiskola kórusában, mellyel versenyekre és kórusfesztiválokra járt belföldön és külföldön egyaránt. Hegedülni és zongorázni tanult, de igazán komolyra a Konzervatóriumban vált a zene iránti elkötelezettsége. Főleg az éneklés vonzotta. Ezt a Debreceni Zeneművészeti Főiskola követte, ahol magánének és zeneelmélet szakon végzett.

A diploma megszerzése után, a Miskolci Nemzeti Színház primadonnája lett, ahol énekelt operát, operettet, musicalt és játszott prózai főszerepet is, de igazából az operettek világában érezte a legjobban magát, mert itt minden együtt van, amit egy zenés színésznő kívánhat: csodálatos áriák, remek prózai villanások, zene, tánc. Elénekelte az operett irodalom legszebb női főszerepeit.
Vendégművészeként fellépett a debreceni, szegedi, kecskeméti, soproni, veszprémi és a Budapesti Operettszínházban is.

 2001-ben az ELTE BTK-n kulturális menedzser másoddiplomát szerzett.
 2001-től 2010-ig a Kovács József által alapított INTEROPERETT állandó tagja volt. Az Újévi gálakoncerteket a Magyar Televízió ( és gyakran több ország televíziója is) élőben közvetítette.
 2010-11 és 12-ben, egy osztrák-magyar koprodukcióban bemutatott Csárdáskirálynő, majd Cirkuszhercegnő címszerepében láthatta a német és magyar közönség.

Gyakran koncertezett az USA-ban és Kanadában, de fellépett Ausztriában, Németországban, Svájcban, Izraelben, Angliában és Finnországban is.

Férjnél van. Két gyermek édesanyja.

2012 óta a Dankó Rádió felelős szerkesztő-műsorvezetője, melyben a Túl az Óperencián című operettműsort vezeti, szerkeszti. Ez a munka azért is jelentős,  mert ezzel az operett műfaja ismét napi rendszerességgel, történelmi és zenei kontextusában jelenik meg a közmédiában. 

2016-ban MASTER diplomát szerzett a Debreceni Egyetem Zeneművészeti Karának magánének szakán.

Fontosabb színházi szerepei
 Franz Schubert - Berté Henrik: Három a kislány...Médi
 Szigligeti Ede: Liliomfi...Mariska
 Békeffi István - Lajtai Lajos: Mesék az írógépről...Baba
 Huszka Jenő: Mária főhadnagy...Lebstück Mária
 Huszka Jenő: Lili bárónő...Lili bárónő
 Lehár Ferenc: Luxemburg grófja...Angele
 Móricz Zsigmond: Nem élhetek muzsikaszó nélkül...Pólika
 Kálmán Imre: Csárdáskirálynő...Sylvia
 Kálmán Imre: A cirkuszhercegnő...Fedora Palinska
 Kálmán Imre: Marica grófnő...Marica grófnő
 Pietro Mascagni: Parasztbecsület...Lola
 Szép Ernő: Háromlevelű lóhere...Marion
 Giuseppe Verdi: Traviata...Annina
 Johann Strauss: A cigánybáró...Szaffi
 Wolfgang Amadeus Mozart: A varázsfuvola...I. dáma
 Alan Jay Lerner - Frederick Loewe:My fair lady...Eliza
 Jacobi Viktor: Sybill...Sybill
 Jacobi Viktor: Leányvásár...Lucy
 Ábrahám Pál: Bál a Savoyban...Madeleine
 Ábrahám Pál: Viktória...Viktória
 Görgey Gábor - Illés Lajos: Csongor és a Tündér...Tünde,
 Szirmai Albert: Mágnás Miska...Rolla

Filmek, tv
 Interoperett újévi koncertek
 "Jöjj vissza hozzám..." - Kovács Józsi születésnapi műsora

Díjak, elismerések
 Déryné-díj (1993)

Források
Új Kortárs Magyar Színész Lexikon, Magazin Holding Kft. 1999.

Magyar színházművészeti lexikon
https://www.facebook.com/mtvadankoradio/posts/1403560846357818/

További információk

https://www.facebook.com/ibolyaenekesno.nagy

1962-ben született személyek
Szombathelyiek
Magyar színésznők
Magyar operetténekesek
Déryné-díjasok
Magyar rádiósok, televíziósok
Élő személyek